Eskom: Miljarde in die waterArgieffoto (Foto: baptisteh, Pixabay) Eskom het Maandag bekend gemaak hy het ŉ nettoverlies van R2,3 miljard die afgelope geldjaar gely vergeleke sy R900 miljoen wins in 2017. Jabu Mabuza, Eskom se voorsitter sedert Januarie vanjaar, het ook gesê R19 miljard is sedert 2012 onregmatig bestee. Mabuza het die maatskappy se finansiële uitslae vir die geldjaar, wat op 31 Maart geëindig het, in Johannesburg bekend gemaak. Mabuza het gesê die maatskappy fokus steeds daarop om ondersoeke van geskorste bestuurders af te handel wat ook die korporatiewe bestuur sal verbeter. “Ek glo die optrede in ŉ relatiewe kort tydjie teen diegene wat sleutelrolle in die kritieke bestuursoorsigte gespeel het, dui aan hoe ernstig ons is om korrupsie en onreëlmatighede uit te wis,” het Mabuza tydens die geleentheid gesê. “Ons sal voortgaan om teen diegene wat by onreëlmatighede betrokke is, op te tree. Ons is vasbeslote om die maatskappy van korrupsie in al sy vorme te reinig.” Mabuza het gesê hoewel Eskom ŉ stormagtige jaar beleef het, was dit nie te wyte aan bedryfskwessies nie en het kragvoorsiening nietemin ŉ stewige prestasie gelewer. Hy het erken Eskom het ŉ geruime tyd gebuk gegaan onder “die afwesigheid van etiese leierskap op die hoogste vlakke”. Hy het bygevoeg die maatskappy moet daarop fokus om vakante bestuursposte te vul. “Ons kort die regte mense op die regte plekke wat die regte dinge doen – om Eskom te stabiliseer en gereed te kry vir volhoubare sukses terwyl hy sy kommersiële en ontwikkelingsmandaat vervul.”